
Către,

BIROUL PERMANENT AL

CAMEREI DEPUTAȚILOR

Vă înaintăm, alăturat, Raportul comun asupra propunerii legislative privind unele măsuri medico-sociale, trimisă Comisiei pentru administrație publică, amenajarea teritoriului și echilibru ecologic și Comisiei pentru sănătate și familie, pentru examinare și dezbatere pe fond, cu adresa nr.Pl.x 147 din 7 aprilie 2010, înregistrată cu nr.26/1065 din 9 aprilie 2010, respectiv cu nr.28/133 din 8 aprilie 2010.

	VICEPREȘEDINTE,

ION CĂLIN
	PREȘEDINTE,

RODICA NASSAR

	SECRETAR,

GHEORGHE CIOCAN

	SECRETAR,

ION BURNEI


Comisia pentru administraţie publică, amenajarea teritoriului şi echilibru ecologic

R A P O R T      C O M U N
asupra propunerii legislative privind unele măsuri medico-sociale

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic și Comisia pentru sănătate și familie au fost sesizate, prin adresa nr. Pl.x 147 din 7 aprilie 2010 cu dezbaterea pe fond a propunerii legislative privind unele măsuri medico-sociale înregistrată cu nr.26/1065 din 9 aprilie 2010, respectiv cu nr.28/133 din 8 aprilie 2010..

La întocmirea prezentului Raport comun, Comisiile au avut în vedere:

· avizul favorabil al Consiliului Legislativ (nr.1177/12.10.2009)

· avizul negativ al Comisiei pentru muncă şi protecţie socială (nr.27/246)  
· punctul de vedere negativ al Guvernului (nr. 167/25.01.2010)
Senatul a respins propunerea legislativă în şedinţa din 29 martie 2010.

Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 

Propunerea legislativă are ca obiect de reglementare  transformarea clădirilor neutilizate ale administraţiilor publice locale în centre de asistenţă medico-sociale, în care se va acorda sprijin, asistenţă medicală şi psihologică persoanelor defavorizate. Modul de selecţie a persoanelor care vor beneficia de prevederile legii, funcţionarea şi organizarea centrelor medico-sociale se prevede a se stabili prin norme, aprobate prin hotărâre de Guvern. Finanţarea acestor centre se propune a se realiza din bugetul de stat alocat Ministerului Administraţiei şi Internelor şi bugetele locale. 

În conformitate cu prevederile art.61 şi 63 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a examinat propunerea legislativă sus menţionată, în şedinţele din 20 aprilie 2010 și 24 septembrie 2012, iar Comisia pentru sănătate și familie a examinat propunerea legislativă în ședința din 24 septembrie 2012. 

Din numărul total de 28 membri ai Comisiei pentru administraţie publică, amenajarea teritoriului şi echilibru ecologic  au participat la dezbateri 28 deputaţi.
Din numărul total de 17 membri ai Comisiei pentru sănătate și familie  au participat la dezbateri 14 deputaţi.


In urma dezbateril și a opiniilor exprimate de către membrii Comisiilor, s-a hotărât, cu unanimitate de voturi, să se propună Plenului Camerei Deputaţilor respingerea propunerii legislative din următoarele considerente: 

· în ceea ce priveşte susţinerea, din punct de vedere medical şi social a persoanelor defavorizate fără locuinţă, prin înfiinţarea şi funcţionarea unor centre de asistenţă medico-sociale, trebuie menţionat că în România există reglementări legale care prevăd tipologia, beneficiarii şi procedura de acordare a serviciilor sociale;

· Sistemul naţional de asistenţă socială este gestionat de Ministerul Muncii, Familiei şi Protecţiei Sociale prin organe şi instituţii de specialitate organizate la nivel de autorităţi şi agenţii naţionale. Totodată, în elaborarea şi aplicarea politicii de asistenţă socială, Ministerul Muncii, Familiei şi Protecţiei Sociale colaborează cu Ministerul Sănătăţii şi alte organe de specialitate din subordinea Guvernului, precum şi cu autorităţile publice locale care au responsabilităţi în finanţarea şi acordarea serviciilor sociale;

· promovarea propunerii legislative presupune un efort bugetar suplimentar din partea bugetelor locale, în condiţiile în care nu sunt precizate sursele financiare necesare aplicării măsurilor propuse, încălcându-se în acest fel dispoziţiile art. 138 alin. (5) din Constituţia României, republicată, care prevede că “Nici o cheltuială bugetară nu poate fi aprobată fără stabilirea sursei de finanţare , precum şi cele ale art. 15 alin.(1) din Legea privind finanţele publice nr. 500/2002, cu modificările ulterioare. 

 Proiectul de lege face parte din categoria legilor organice, conform art.76 alin.(1) din Constituţia României, republicată.

